ועדת הפנים והגנת הסביבה, כנסת 20, פרוטוקול מספר 357, 2017-02-20 09:30

אכרם חסון: בוקר טוב.

אכרם חסון: אני פותח את ישיבת ועדת הפנים והגנת הסביבה.

אכרם חסון: על סדר היום דיון מהיר בנושא המשטרה פושטת על מאות בתים במזרח ירושלים בניגוד לנהלים של כמה חברי כנסת שאני ביניהם.

אכרם חסון: אנחנו קודם נשמע את האגודה לזכויות האזרח שכתבה מספר מכתבים וקיבלה תשובה אחרי שבעה חודשים.

<נסרין עליאן: בוקר טוב.

<נסרין עליאן: אני מהאגודה לזכויות האזרח.

<נסרין עליאן: לפי מידע שהגיע אלינו ממספר מקומות, ממספר שכונות, גם בשנה שעברה המשטרה פשטה, עשתה מיפוי של התושבים, נכנסה לבתים ושאלה שאלות שהן קצת מוזרות ותמוהות שאין להן קשר לתפקידה של המשטרה.

<נסרין עליאן: בזמנו פנינו לרשויות וביניהן גם למשרד המשפטים ולמשטרה.

<נסרין עליאן: לאחרונה קיבלנו תשובה רק ממשרד המשפטים לפיה הנהלים חודדו והליקויים תוקנו.

<נסרין עליאן: לצערי בזמן שקיבלנו את מכתב התשובה ממשרד המשפטים, התקבלה אצלנו הידיעה שהמשטרה מתנהלת ומתנהגת באותה צורה בשכונה אחרת במזרח ירושלים כאשר היא נכנסת באמצע הלילה, בשעות 1:00, 2:00, 3:00 לפנות בוקר, מעירה תושבים משנתם, מבקשת מכולם להתייצב או מאב הבית ומבקשת תעודת זהות כדי לדעת מי מתגורר בבית, כמה חדרים יש בבית, הם הבית בבעלות או בשכירות, מי השכנים, היכן עובדים האנשים, היכן לומדים הילדים, שאלות שנשמעות יותר כמו סקר סטטיסטי שאנחנו לא מבינים מה הקשר בין זה לבין תפקידה של המשטרה.

<נסרין עליאן: ברור שלמשטרה יש סמכות להיכנס לבתים אבל הסמכות הזאת בחוק היא מוגבלת למספר דברים ספציפיים.

<נסרין עליאן: אנשי המשטרה כמובן יודעים היטב מה סמכותם.

<נסרין עליאן: לא סתם קיבלנו תשובה ממשרד המשפטים לפיה הליקויים תוקנו.

<נסרין עליאן: אנחנו רואים בחומרה את עצם זה שנאמר לנו מצד אחד שהליקויים תוקנו ומצד שני בפועל הדברים מתנהלים הלכה למעשה עדיין באותה צורה.

<נסרין עליאן: נשמח לשמוע הן ממשרד המשפטים והן מהמשטרה באיזו סמכות הם מתנהלים בצורה כזאת ומה מטרת המעשים האלה.

אכרם חסון: תודה.

אכרם חסון: נמצא אתנו ניצב חיים שמואלי ממ"ר קדם.

אכרם חסון: אני רוצה לחדד את דברי נציגת האגודה לזכויות האזרח.

אכרם חסון: שלחתם מכתב אחרי שבעה חודשים.

אכרם חסון: הייתה טעות טכנית, אנחנו בני אדם, מקבלים.

אכרם חסון: אבל אחרי שתיקנתם, היא טוענת שאחרי כן עוד פעם הכניסות לבתים בניגוד לנהלים, בניגוד לחוק, בלי צו בית משפט, נעשו אחרי ששלחתם לה את המכתב.

אכרם חסון: העובדה, הם מציינים גם מקומות כמו ראס חמיס, שכונת עיסאוויה, א-טור וסאוואנה.

אכרם חסון: אנחנו מבקשים לשמוע מה יש לך להגיד בנושא הזה.

<חיים שמואלי: בוקר טוב.

<חיים שמואלי: כמו שאמרה נסרין, אנחנו באמת התייחסנו למענה הקודם מיוני 2016 והתחייבנו, כמו שאנחנו פועלים במהלך כל השנה, לפעול על פי חוק.

<חיים שמואלי: כל כניסה שלנו לבתים במזרח ירושלים היום, על פי צו שיפוטי.

<חיים שמואלי: , תוך שמירה על זכויות אדם ושמירה על מרקם חיים.

<חיים שמואלי: מאז לא שינינו את המדיניות שלנו.

<חיים שמואלי: אנחנו פועלים בהתאם לחוק.

<חיים שמואלי: במהלך כל השנה, ולא רק בלילות, אנחנו פועלים בכל גזרת ירושלים ופועלים היכן שצריך.

<חיים שמואלי: לראיה, רק אתמול בלילה בפעילות אל מול פעילים שהם חשודים, חמושים, בתוך הכפר עיסאוויה, במהלך סריקות, נתפסו שם נשקים.

<חיים שמואלי: זאת פעילות שמבוצעת בשגרה.

<חיים שמואלי: הפעילות שמציינת נסרין בראס חמיס היא פעילות שונה.

<חיים שמואלי: מדובר בבתים שנמצאים על קו גדר, שלפי מיטב ידיעתנו הם נבנו שלא כחוק, שבתוך הבתים האלה מתגוררים שוהים בלתי חוקיים.

<חיים שמואלי: אנחנו פועלים גם כדי לתפוס אותם ומצד שני כדי למנוע את כל האירועים שהיו שם במהלך השנה כולל הפרות סדר לעבר ציר משה דיין, ציר שמוביל לפסגת זאב.

<חיים שמואלי: גם כאן אני חייב לציין שבמהלך 2016 נתפסו לא מעט שוהים בלתי חוקיים במקום הזה.

<חיים שמואלי: אנחנו פועלים בשגרה.

<חיים שמואלי: לא הייתה כאן הפרה, לא היה כאן ניגוד למה שהתחייבנו ואנחנו נמשיך לעשות את זה במהלך כל השנה.

אכרם חסון: אנחנו כמובן לא נגד זה שאתם תרדפו אחרי סוחרי הנשק, כל אלה שמסכנים את הביטחון שלנו, אבל היא אמרה בצורה מאוד ברורה שלא משתמעת לשתי פנים שאתם נכנסים בין 1:00 ל-4:00 לפנות בוקר ועוברים בית בית בלי צווים.

אכרם חסון: אם יש לכם חשודים או יש לכם בתים ואתם מצוידים מראש בצווי בתי משפט ונכנסים לכל בית שנמצא ברשימה, ואין לנו טענות.

אכרם חסון: היא מדברת בצורה גורפת.

אכרם חסון: אני חושב שאתם לא רק מפרים את החוק אלא אתם גם פוגעים בכבודם של האזרחים, של התושבים.

<חיים שמואלי: אני חייב לציין שאנחנו לא פוגעים בחוק.

<חיים שמואלי: אנחנו לא פועלים בניגוד לחוק.

<חיים שמואלי: אנחנו עושים את הפעילות שלנו כמו שאמרתי וכמו שהתחייבתי רק על פי צו שיפוטי.

<חיים שמואלי: לא שינינו את המדיניות הזאת.

אכרם חסון: היא אומרת שמאז ששלחת את המכתב, הדברים חזרו על עצמם.

<חיים שמואלי: אני לא מכיר את זה.

<נסרין עליאן: יש לכם צו שיפוטי ל-300 בתים?

<חיים שמואלי: יש לנו צו שיפוטי לכל הבתים בהם פעלנו במהלך כל השנה.

<נסרין עליאן: זה צו גורף?

<חיים שמואלי: אין צו גורף.

<חיים שמואלי: יש צו מאוד מאוד נקודתי.

<חיים שמואלי: לגבי המקרה בראס חמיס, אין דיירים שמופיעים בכתובת.

<חיים שמואלי: המבנה עצמו הוא מבנה שהוא בלתי חוקי.

<חיים שמואלי: אנחנו רשאים לפעול שם וזה לא בניגוד לחוק, כדי לאתר את אותם אנשים שנמצאים שם.

<חיים שמואלי: זה לא קשור לבית שיש בו כתובת.

<חיים שמואלי: שם אין כתובות, אין שם דיירים שמופיעים על פי רישום, כך שהפעילות שלנו היא חוקית לחלוטין.

אכרם חסון: נעצור כאן.

אכרם חסון: נשמע את חברי הכנסת המציעים.

אכרם חסון: חברת הכנסת מיכל רוזין, בבקשה.

מיכל רוזין: בוקר טוב.

מיכל רוזין: אני מתנצלת בשם ישראל כץ על הפקקים.

מיכל רוזין: אני רוצה להגיד לך שאני מופתעת מהתשובה שלך.

מיכל רוזין: מאוד מופתעת.

מיכל רוזין: אני לא מופתעת מהפעילות לצערי הרב, אבל אני מופתעת מהתשובה שלך.

מיכל רוזין: הייתי בטוחה שתיתן תשובה קצת יותר רצינית.

מיכל רוזין: סלחה, בלי להעליב.

מיכל רוזין: ברור שאני חושבת שהרבה מהחקיקה, בטח בשנתיים האחרונות, שהמשטרה קידמה תחת מעטה הטרור, פיגועי דקירה בירושלים וכדומה, היא חקיקה לא דמוקרטית ולא טובה למרות שהתקבלה ברוב.

מיכל רוזין: אבל אני שמה את זה בצד.

מיכל רוזין: תחת החוקים שעדיין קיימים במדינה דמוקרטית, במדינת ישראל, העובדה שאתם מתייחסים למזרח ירושלים כאילו מדובר בגדה המערבית, בשטחים הכבושים, שם אתם עושים - לא אתם, הצבא – את המיפויים האלה כבר חמישים שנים, הכיבוש זוחל.

מיכל רוזין: לא רק הסיפוח זוחל אלא הכיבוש זוחל והוא זוחל לתוך המקומות האלה.

מיכל רוזין: הוא זוחל לתוך מזרח ירושלים וזה מה שאנחנו רואים.

מיכל רוזין: כפר קאסם, לפני שבוע וחצי ירו שני בעלי מוסך אחד בשני ולא ראיתי , ואתם יודעים היטב שיש שם המון נשק לא חוקי, אתכם עושים מיפוי ועוברים מבית לבית.

מיכל רוזין: הטיעונים על זה שאין כתובות, גם בכפר קאסם אין כתובות ואי אפשר לרשום בוויז לאיזה בית אתה רוצה להגיע.

מיכל רוזין: אנחנו יכולים לתת עוד הרבה דוגמאות כאלה.

מיכל רוזין: אם כן, הטיעונים שלך, אני מצטערת, יכולים לתפוס להרבה מקומות אחרים בתוך מדינת ישראל.

מיכל רוזין: מזרח ירושלים בתוך מדינת ישראל.

מיכל רוזין: אפשר להתווכח על זה פוליטית, אבל הממשלה הזאת מחזיקה בדעה שירושלים צריכה להיות אחודה, מאוחדת, ולכן אם זו העמדה של הממשלה הזאת, חייבים להתייחס לתושבי מזרח ירושלים בדיוק כמו שמתייחסים לתושבי פתח תקווה.

מיכל רוזין: אתה יודע כמה שוהים בלתי חוקיים יש בפתח תקווה עירי היקרה?

מיכל רוזין: הרבה מאוד.

מיכל רוזין: לדעתי זו אחת הערים שיש בה הכי הרבה שוהים בלתי חוקיים.

מיכל רוזין: אני לא רואה אתכם עושים מיפוי מבית לבית.

מיכל רוזין: ליד הבית שלי בשכונה מאוד טובה בונים בתים ואני לא רואה שאתם באים לבדוק האם יש שם שוהים בלתי חוקיים ויכול להיות שזה טוב ויכול להיות שזה לא טוב, אבל העובדה שאתם עושים את המיפויים האלה, ברור לנו שאתם לא מתייחסים למזרח ירושלים כמו לשאר הערים במדינת ישראל.

מיכל רוזין: לכן אני מבקשת לשמוע לא תשובות שהן תשובות שאומרות שיש נשק בלתי חוקי ויש בנייה, אז אנחנו עושים הכול כחוק.

מיכל רוזין: אני מבקשת לשמוע מהי תכנית העבודה שלכם, האם באמת התכנית היא לבוא ולטרטר משפחות על טפיהן, על ילדיהן, באמצע הלילה על מנת באמת לייצר איזשהו לחץ.

מיכל רוזין: תגיד לנו.

מיכל רוזין: תגיד לנו שזאת שיטת העבודה שלנו, כך אנחנו חושבים שנכון, אנחנו רוצים ליצור מצב שהם לא יאפשרו להחזיק שב"חים, אבל תגיד לנו.

מיכל רוזין: אל תגיד לנו שהכול חוקי, הכול נכון והכול תקין.

אכרם חסון: תודה רבה.

אכרם חסון: אתה תרשום את הדברים ולאחר מכן תוכל להגיב.

אכרם חסון: אני רוצה לשמוע את נציגת משרד המשפטים.

אכרם חסון: מה יש לך להגיד?

אכרם חסון: את שמעת את עמדת המשטרה, שמעת את עמדת האגודה לזכויות האזרח ואני שואל היכן את.

<שושי סומך: כמו שצוין כאן, התייחסות המשטרה ניתנה כבר ביולי והטעות הייתה שלנו לתשובה המאוחרת.

<שושי סומך: אבל גם תשובת המשטרה הועברה לאגודה.

<שושי סומך: זה לא שהיא לא נענתה בכלל עד אז.

<שושי סומך: כמו שאמר כאן מר שמואלי, ממה שאנחנו יודעים מהמשטרה, באמת בוצעו פעולות אכיפה, הבעיות שהיו היו באיתור בתים לא נכונים עקב הקושי בכתובות וככל הידוע לנו הנהלים חודדו.

אכרם חסון: למה עושים את זה בין השעה 1:00ל-4:00 לפנות בוקר?

אכרם חסון: למה לא עושים את זה באור יום?

<שושי סומך: יש צרכים שהם צורכי אכיפה נקודתיים.

אכרם חסון: את מדברת על איתור כתובות.

אכרם חסון: את לא מדברת על דברים מסוכנים.

<שושי סומך: לא.

<שושי סומך: אדוני, הצרכים המבצעיים לצורכי אכיפה הם אלה שהביאו לכניסה בלילה עת היה צורך.

<שושי סומך: טעויות שהיו, היו בגלל איתור בתים לא נכונים.

<שושי סומך: אלה שני דברים שונים.

<שושי סומך: הצורך להיכנס בלילה לא היה כדי לאתר.

מיכל רוזין: יש סתירה בין העמדות.

עאידה תומא סלימאן: אי אפשר למרוח אותנו ככה.

עאידה תומא סלימאן: הכניסות לא היו נקודתיות.

עאידה תומא סלימאן: בואו נשים את הדברים על השולחן.

עאידה תומא סלימאן: הכניסות לא היו נקודתיות שכך אפשר להגיד שטעו בכתובת.

מיכל רוזין: הוא טוען שאין כתובות.

עאידה תומא סלימאן: כשטועים בכתובת, היו נכנסים לכולם ועושים חיפוש אצל כולם, אפילו כאשר נכנסים לבית ויודעים שזאת לא הכתובת שחיפשו אותה.

עאידה תומא סלימאן: נכנסים לבית ומבינים שיש טעות וממשיכים ועושים את כל התהליך ואת הפרוצדורה.

עאידה תומא סלימאן: בואו תודו בזה.

עאידה תומא סלימאן: יש עבודה שיטתית שנעשית בירושלים המזרחית כדי לעשות מיפוי ולנסות להוציא כמה שאפשר מהאזרחים שם ולזרוק אותם לשטחים ולשלול מהם את התושבות ואת האזרחות שלהם.

עאידה תומא סלימאן: זה מה שעושה המשטרה.

עאידה תומא סלימאן: זה לא נכון שזה כאילו נקודתי.

עאידה תומא סלימאן: המיפוי נעשה מדלת לדלת ודווקא בלילה כדי לבדוק האם הבן אדם ישן באותה כתובת או לא.

אכרם חסון: בואי ניתן לה להמשיך.

אכרם חסון: אחרי כן תוכלי להתייחס.

עאידה תומא סלימאן: נכון או לא?

אכרם חסון: חברי הכנסת, בואו ניתן לה להשלים את הדברים.

<שושי סומך: אני אסכם ואומר.

<שושי סומך: לגבי מה שקורה בשטח, הידע שלנו מטבע הדברים מגיע ממשטרת ישראל, מה שאומרת ישראל, זה גם מה שידוע לנו מהם.

<שושי סומך: לי אין אפשרות להיות בשטח ולדעת מה קורה.

אכרם חסון: מה את אומרת על מה שטענה נציגת האגודה לזכויות האזרח שאחרי שהמכתב הזה יצא, נעשו אותן פעולות בניגוד למה שנכתב במכתב?

<שושי סומך: קודם כל, זה דורש בדיקה חוזרת שלנו.

אכרם חסון: כל הזמן נבדוק?

אכרם חסון: מתי נסיים?

מיכל רוזין: וגם למה לא בדקת לקראת הדיון.

מיכל רוזין: אם ידעת שיש דיון עשרה ימים לפני קיומו, למה לא בדקת?

אכרם חסון: הם שלחו את המכתבים בצורה מאוד ברורה.

אכרם חסון: אנחנו קראנו את המכתבים לפני שבאנו לכאן.

<שושי סומך: על הדיון נודע לי אתמול בצהרים.

מיכל רוזין: זה שנודע לך אתמול בצהרים, זאת בעיה של משרד המשפטים אבל משרד המשפטים יודע כבר עשרה ימים על הדיון והיה צריך לבדוק את הדברים האלה ולבוא עם תשובות.

מיכל רוזין: אתם מזלזלים בכנסת.

מיכל רוזין: כל העניין הזה של להגיד לא ידענו, אני לא מאשימה אותך, את ידעת על כך אתמול אבל הבוסים שלך, עם כל הכבוד, ידעו על הדיון עשרה ימים לפני כן.

מיכל רוזין: צריך לבדוק ולהביא תשובות.

<שושי סומך: אנחנו חלילה לא רוצים לזלזל בכנסת ישראל.

<שושי סומך: ודאי לא זאת הכוונה.

מיכל רוזין: זה זלזול.

מיכל רוזין: כך אתם עושים כל פעם, כל ישיבה.

<שושי סומך: משטרת ישראל נכנסת בצווי בית משפט לבתים שיש בהם צורך.

<שושי סומך: ממה שאנחנו יודעים מהמשטרה, הצרכים קיימים.

מיכל רוזין: לכל הבתים האלה היו צווים?

מיכל רוזין: אתם בדקתם שלכל הבתים יש צווים?

<שושי סומך: לא.

אכרם חסון: מיכל, בואי נאפשר לה להמשיך בדברים.

אכרם חסון: חבל על הזמן.

מיכל רוזין: אלה השאלות.

עאידה תומא סלימאן: האם אתה מרגיש שאתה לא מקבל תשובה?

אכרם חסון: אחרי שנשמע את כל חברי הכנסת אנחנו נשאל שאלה ונקבל תשובה.

<שושי סומך: תשובת משטרת ישראל כפי שהועברה אלינו, הבתים שהם נכנס אליהם היו בצו בית משפט.

אכרם חסון: נעצור כאן.

אכרם חסון: חברת הכנסת עאידה תומא, בבקשה.

עאידה תומא סלימאן: אני מתנצלת על האיחור ומתנצלת על כך שאעזוב את הדיון כי אני מנהלת את ישיבת הוועדה לקידום מעמד האישה.

מיכל רוזין: התנצלתי בשם ישראל כץ על הפקקים.

עאידה תומא סלימאן: כל העניין של התנהלות המשטרה בירושלים מוכיח שוב מה שאנחנו אומרים, שירושלים המזרחית היה תחת כיבוש וכנראה רשויות המדינה מבינות את זה טוב מאוד ולכן מתנהלים בצורה כזאת כאשר החוק לא פועל שם.

עאידה תומא סלימאן: אני חושבת שהגיע הזמן שיחליטו הרשויות אם הן מתייחסות לירושלים המזרחית שהיא חלק מהעיר והיא תחת הריבונות הישראלית ואם זה כך, כדאי שהחוק יתבצע שם כמו שצריך.

עאידה תומא סלימאן: זה שאני לא מסכימה לאמירה הזאת, זה משהו אחר.

עאידה תומא סלימאן: אבל בלתי אפשרי לפשוט על בתים בשעות הלילה המאוחרות, וזה לא עניין של נקודתי שיש לי צו בית משפט לפשוט על הבית הספציפי כי יש חשדות מסוימים אלא מדובר בפשיטות על כל הבתים בשכונה מסוימת.

עאידה תומא סלימאן: רואים שזה מגמתי כאשר עוברים משכונה לשכונה וכנראה אחרי שמסיימים את המיפוי בתוך השכונה, עוברים לשכונה הבאה.

עאידה תומא סלימאן: זה קורה כאשר לא ברור מה בדיוק מחפשים.

עאידה תומא סלימאן: עם כל הכבוד, ואמרה חברתי חברת הכנסת מיכל רוזין, קורים מקרי רצח בהרבה כפרים ערביים ויודעים על התפשטות נשק בלתי חוקית אבל אני לא רואה שהמשטרה הולכת מבית לבית ועושה מיפוי היכן נמצא הנשק הזה כפי שנטען בעניין של ירושלים.

עאידה תומא סלימאן: אם אתם טועים, נכנסתם בטעות לבית כי הכתובת לא ברורה, למה ממשיכים לבצע את הפעולה למענה נכנסתם אם זה בטעות?

עאידה תומא סלימאן: אני מבינה שאתם יוצאים עם כמה, אבל עשרה צווי חיפוש בכל בית בכל לילה?

עאידה תומא סלימאן: אני מבינה שצריך להיכנס ולעשות את התהליך בעשרה בתים אבל לא לעבור מדלת לדלת, לא להיכנס לכל השכונה.

עאידה תומא סלימאן: להיכנס לכל השכונה, זה מיפוי שמעניין מאוד מה מטרתו.

עאידה תומא סלימאן: אני מבינה שהרבה מהפשיטות האלה, ואחרי שדיברתי עם אנשים, הן כדי לבדוק מי גר בבית, לבצע את החקירות שכאילו הביטוח הלאומי צריך לבדוק כדי לדעת ממי לשלול את אפשרות השהייה בתוך ירושלים.

עאידה תומא סלימאן: זה לא שב"חים שאתם מחפשים.

עאידה תומא סלימאן: שב"חים, אפשר להגיד שכאילו הם תושבי השטחים והם נמצאים בתוך ירושלים.

עאידה תומא סלימאן: בדרך כלל מחפשים לראות אם הבן אדם הגיש את כל הניירת, ארנונה, שהות, שכר דירה וכולי.

עאידה תומא סלימאן: אני מכירה סיפורים לפיהם נכנסו לתוך הבתים של אנשים וביקשו לדעת למה יש בגדים של גבר בארון והיו מקרים שבדקו האם באמת הבגדים של האנשים שחיפשו אותם נמצאים באותו בית.

עאידה תומא סלימאן: אלה דברים שהם מעבר לעבודה של המשטרה.

עאידה תומא סלימאן: זה כבר ניסיון של אכיפת נורמות פוליטיות וצורות מחשבה של בודקים מי התושבים וזה גרם להרבה מקרים של שלילת אזרחות.

מיכל רוזין: טקטיקות כיבוש.

עאידה תומא סלימאן: אני מאוד שמחה.

עאידה תומא סלימאן: בסופו של דבר זאת הודאה רשמית שירושלים המזרחית היא תחת כיבוש ומתנהלים בה בדיוק כמו כובשים.

עאידה תומא סלימאן: לצערי הרב אני אומרת את זה.

עאידה תומא סלימאן: מצד שני אני שמחה על זה.

עאידה תומא סלימאן: אבל בינתיים יש אנשים, יש משפחות, יש ילדים שמתעוררים בשעה 3:00 לפנות בוקר ורואים שהמשטרה עומדת להם באמצע הבית, הם לא מבינים מה קורה אתם ויש פחד ויש הרגשת חוסר ביטחון.

עאידה תומא סלימאן: התפקיד שלכם הוא להשרות ביטחון על האזרחים ושלא ירגישו מאוימים על ידי המשטרה.

אכרם חסון: תודה רבה.

אכרם חסון: חבר הכנסת זוהיר בהלול.

זוהיר בהלול: שני חששות רציניים מלווים אותי בסוגיה הזו.

זוהיר בהלול: ראשית, אתם מתנהגים לצערי הרב כמו מדינת משטרה.

זוהיר בהלול: אלה הם תסמינים די ברורים של התנהלותה של מדינת משטרה שנשלחת אל השטח בהתאם לכוונות נסתרות על הציבור אבל תוך כדי כוונות גלויות של אותם אנשים ששולחים, או גופים או ממשלה ששולחת אתכם.

זוהיר בהלול: הדבר השני שאני חרד ממנו זו הפגיעה האנושה בזכויות אדם בסיסיות.

זוהיר בהלול: יש כאן עניין של חירות האדם וכבודו.

זוהיר בהלול: לא הכול במדינה דמוקרטית מתנהל על פי צו בתי משפט.

זוהיר בהלול: משטרה יכולה לבקש מכל שופט מזדמן בכל ערכאה משפטית צווים, כי המשטרה היא מעל לכל.

זוהיר בהלול: הרי היא יכולה להביא איזשהו מסמך שמחשיד אנשים ואז היא פושטת על אותה שכונה כמו ראס חמיס או אלוהים יודע איפה ואז אתם פושטים על 300, 400 משפחות.

זוהיר בהלול: אני לא רוצה לדבר על העניין האנושי האלמנטרי ההומניטרי אפילו של ילדים כמו שאמרה חברת הכנסת תומא, ילדים שמתעוררים רדופי חרדות בלילות והואיל ולמחרת אין אפילו פסיכולוג בבית הספר כדי שיפוגג את החששות האלה ואת החרדות האלה.

זוהיר בהלול: אני רק מדבר על שני דברים.

זוהיר בהלול: אל תסתתרו מאחורי מעטה של צווי בית משפט.

זוהיר בהלול: הכול חוקי.

זוהיר בהלול: הכול גם חוקי במדינת משטרה כי בכל מדינות המשטרה שאנחנו מכירים בעולם, הם מביאים צווי בתי משפט לכאורה ואז הם יכולים לפשוט על בתים כאוות נפשם.

זוהיר בהלול: אל תרדפו את הערבים הפלסטינים על לא עוול בכפם.

זוהיר בהלול: אם יש חשדות רציניים, לכו.

זוהיר בהלול: אבל אם אין, 500 משפחות?

זוהיר בהלול: זה נראה גורף.

זוהיר בהלול: זה נראה המוני.

זוהיר בהלול: זאת נראית רדיפה פוליטית על אנשים על לא עוול בכפם.

זוהיר בהלול: זו שליחות של משטרה, שליחות בלתי מוסרית בעליל בשליחותה של ממשלה שרודפת פלסטינים במזרח ירושלים.

זוהיר בהלול: אל תעשו זאת.

זוהיר בהלול: אתם עושים את זה בצורה לא מוסרית.

זוהיר בהלול: יכול להיות שכן בצורה חוקית אבל באמת אנא, הסירו את ההתנהלות העננית הזו מעל האנשים האלה שכל רצונם הוא לחיות בשלום.

אכרם חסון: תודה.

אכרם חסון: חיים, בבקשה.

<חיים שמואלי: קודם כל, אני רוצה לתקן את הנוכחים בשימוש במילה מיפוי.

<חיים שמואלי: אנחנו לא משתמשים במילה מיפוי אנחנו לא פועלים בצורה של מיפוי.

<חיים שמואלי: אנחנו פועלים על פי חוק.

<חיים שמואלי: אנחנו פועלים בשטח על פי צו שיפוטי.

<חיים שמואלי: זה דבר שקודם כל נשים אותו.

מיכל רוזין: אתה מנסה להגיד שהמיפוי לא מתבצע?

אכרם חסון: בואו לא נפריע לו.

מיכל רוזין: מה זה משנה השם?

עאידה תומא סלימאן: אפשר לקרוא לזה איך שרוצים.

עאידה תומא סלימאן: אנחנו יודעים איך זה נראה.

מיכל רוזין: גם כשזה מיפוי בשטחים, זה בצו אלוף.

<חיים שמואלי: אנחנו לא מבצעים מיפוי.

<חיים שמואלי: אני חוזר על זה פעם אחר פעם כדי שזה יהיה ברור.

<חיים שמואלי: מאז יוני 2016, אז חידדנו את הנהלים, לא הייתה שום כניסה לבית שלא על פי צו שיפוטי.

<חיים שמואלי: אני מתחייב לכך.

<חיים שמואלי: יכול להיות שהיו אירועים של הפרעות סדר או פשע זה מקרוב שאילץ אותנו כן להיכנס לבתים כאשר על פי חוק זה מה שמוקנה לנו וזה כן נעשה.

<חיים שמואלי: למעט המקרה שדובר פה, שזה מקרה שונה, בראס חמיס, שיש שם אירועים ספציפיים של כניסות למקומות שאנחנו יודעים שהיו שם גם האירועים וגם מסתתרים שם שוהים בלתי חוקיים, אנחנו לא רק רשאים אלא חובה עלינו להיכנס, להגיע ולתפוס את אותם אנשים.

<חיים שמואלי: זו מדיניות שתימשך.

<חיים שמואלי: אנחנו נמשיך עם המדיניות הזאת.

<חיים שמואלי: אנחנו לא פועלים בניגוד לחוק.

<חיים שמואלי: אנחנו שומרים על זכויות אזרח.

<חיים שמואלי: אנחנו פועלים למען הציבור ואפשר לשאול את עשרות האנשים והתושבים ממזרח ירושלים בשנה האחרונה.

<חיים שמואלי: אני משוחח עם האנשים ואני רוצה להגיד לכם שהמצב השתנה פלאים.

<חיים שמואלי: קודם כל, ירדנו בעשרות אחוזים באירועי הפרות הסדר בירושלים לצד עלייה במעצר של מפירי סדר כולל מעצרים עד תום הליכים.

<חיים שמואלי: לא מעצרים סתם אלא מעצרים נקודתיים שיש בהם ראיות.

מיכל רוזין: זה לא קשור לזה שאסרו על העלייה להר הבית.

<חיים שמואלי: אני לא מדבר על הר הבית.

מיכל רוזין: זה לא כי הרגיעו את השטח עם העניין הזה.

<חיים שמואלי: אני לא מדבר על הר הבית.

<חיים שמואלי: אני מדבר על הפעילות השוטפת שאנחנו מבצעים לאורך כל השנה.

מיכל רוזין: כן, אבל הפרות סדר היו, לפי טענתכם.

מיכל רוזין: אי אפשר להגיד דברים ולהשאיר אותם כאמירה ככה.

מיכל רוזין: זה שהוא יכול להשתמש במיפוי ובמלים אחרות, הכול בסדר.

מיכל רוזין: הכול נעשה על פי החוק.

מיכל רוזין: אפשר להתווכח על החוק, אבל הכול נעשה כחוק.

מיכל רוזין: השאלה היא, הפרות הסדר לא קשורות לזה.

מיכל רוזין: הפרות סדר היו קשורות למשהו מאוד ספציפי פוליטי וזה נרגע לא בגלל זה, אבל לא ניכנס לזה.

מיכל רוזין: אתה יודע את זה טוב מאוד מדיווחים שלכם.

אכרם חסון: הוא גם אמר את זה בצורה ברורה.

מיכל רוזין: אנחנו לא מבקשים שלא תשמרו על הביטחון.

מיכל רוזין: לכולנו חשוב הביטחון.

מיכל רוזין: דרך אגב, מי שהכי סובל מהבעיות בביטחון, אלה הם תושבי אותן שכונות.

מיכל רוזין: הם סובלים מהביטחון, מהנשק הבלתי חוקי, מכל הגורמים שנכנסים לשם ויוצרים את הפרות הסדר ויוצרים את האלימות.

מיכל רוזין: זה ברור.

מיכל רוזין: השאלה היא, ותענה לעניין הזה.

מיכל רוזין: אתה אמרת שיש כאן מצוקה, אנחנו לא מכירים את הכתובות, יש בעיה.

<חיים שמואלי: לא אמרתי שיש מצוקה.

<חיים שמואלי: לא השתמשתי במילה הזאת.

מיכל רוזין: בסדר.

מיכל רוזין: אני אומרת מצוקה.

מיכל רוזין: אתה בהתגוננות ואני מבינה למה אבל תענה לי.

מיכל רוזין: אתה אומר שאין לכם כתובות ולכן אתה לא יכול לבוא לכתובת מסוימת עם צו ולהיכנס אלא אתה צריך לעבור כמה וכמה בתים או שכונה שלמה כדי להגיע לבן אדם.

<חיים שמואלי: אמרתי את זה קודם.

מיכל רוזין: אני לא מצליחה להבין.

מיכל רוזין: אני מקשיבה לך היטב ולא מצליחה להבין.

אכרם חסון: תני לו להשלים.

אכרם חסון: הוא הבין את השאלה.

<חיים שמואלי: אני מזמין את מיכל רוזין לבוא אתי ולהצטרף אלי לראס חמיס כדי לראות במה מדובר.

<חיים שמואלי: מדובר בבנייה בלתי חוקית על קו גדר של בנייני גורדי שחקים ושם מתקיימים אירועים לעבר ציר שנוסעים בו גם יהודים, גם מוסלמים, גם נוצרים.

<חיים שמואלי: נוסעים על הציר הזה כל תושבי ישראל והם מדי פעם חוטפים שם אבנים.

<חיים שמואלי: מחובתנו לפעול במקומות האלה ולאתר את אותם אנשים, את אותם חשודים שפועלים שם.

<חיים שמואלי: האירועים היו נקודתיים, מאוד ספציפיים.

זוהיר בהלול: היו מעורבים 500 בתים?

<חיים שמואלי: אני לא השתמשתי במספר.

<חיים שמואלי: אני לא יודע מאיפה אתם מביאים את הנתונים האלה.

<חיים שמואלי: אנחנו לא מכירים את הנתונים האלה.

מיכל רוזין: אתה יכול להגיד כמה?

<חיים שמואלי: אין לי את הנתונים שאת מדברת עליהם.

מיכל רוזין: איזה נתונים יש לכם?

<חיים שמואלי: במהלך כל שנת 2016 נתפסו 81 שוהים בלתי חוקיים באזור הזה.

<חיים שמואלי: זאת אומרת שאת יכולה לתאר לעצמך כמה פעילויות היו.

עאידה תומא סלימאן: לא.

עאידה תומא סלימאן: השאלה היא לכמה בתים נכנסתם ולא כמה נתפסו.

עאידה תומא סלימאן: השאלה היא לכמה בתים נכנסתם.

עאידה תומא סלימאן: זאת השאלה המהותית כי אנחנו לא ביקשנו דיווח כמה שוהים בלתי חוקיים נתפסו.

עאידה תומא סלימאן: מטרת הדיון הזה היא להבין עד כמה אתם הולכים לפי החוק בכניסות לבתים ולפשיטות שאתם עושים.

עאידה תומא סלימאן: לכמה בתים נכנסתם?

<חיים שמואלי: את מתייחסת לבניינים שהם נטושים או בחלקם לא גרים אנשים?

מיכל רוזין: לא.

מיכל רוזין: אנחנו מתייחסות לבתים בהם מתגוררות משפחות.

עאידה תומא סלימאן: אנחנו מתייחסים לבתים בהם גרות משפחות.

<חיים שמואלי: אני עוד פעם מזמין את הנוכחים לראס חמיס כדי לראות בניין שביותר מחצי ממני לא גרים בו אנשים ובכל דירה יש אנשים ובחלקן אין אנשים.

עאידה תומא סלימאן: אנחנו מדברים גם על ראס חמיס וגם על שכונות אחרות.

עאידה תומא סלימאן: אנחנו מדברים על השיטה.

עאידה תומא סלימאן: אני מדברת על השיטה.

עאידה תומא סלימאן: כאתם נכנסים לבתים של משפחות, מעירים אותן באמצע הלילה, לפעמים ב-3:00 בבוקר.

עאידה תומא סלימאן: אתה אמרת שזאת טעות.

<חיים שמואלי: אני לא אמרתי טעות.

<חיים שמואלי: אני אומר שאין שיטה.

<חיים שמואלי: אני מבקש לא להכניס לי מלים לפה.

<חיים שמואלי: אני לא אמרתי שיטה ואני אומר עוד פעם שאנחנו לא נכנסים בכל מזרח ירושלים לבתים סתם.

<חיים שמואלי: אנחנו נכנסים לטובת פעילות, אם אלה מעצרים, אם אלה חיפושים, על פי צו שיפוטי.

<חיים שמואלי: למעט המקרה של ראס חמיס שהוא מקרה שונה, הוא מקרה חריג, הוא לא דומה לכל מה שקיים במזרח ירושלים.

<חיים שמואלי: היום במזרח ירושלים יש פעילות שוטפת במהלך כל השנה שמתבצעת בצורה חוקית, בצורה שמכבדת את האזרח, בצורה שמכבדת את החוק.

<חיים שמואלי: אנחנו לא פועלים בניגוד.

אכרם חסון: אנחנו נאפשר לנסרין שביקשה להעיר ואחרי כן נחזור למשרד המשפטים.

<נסרין עליאן: אני רוצה להגיד שאני בעצמי ביקרתי ואספתי עדויות מתושבים שמתגוררים בבתים אליהם נכנסתם וזה הרבה מעבר לעשרות בתים ואפילו מאות.

אכרם חסון: זה היה לפני ינואר או אחרי ינואר?

<נסרין עליאן: זה היה במהלך ינואר.

אכרם חסון: אחרי המכתב או לפני?

<נסרין עליאן: כמה ימים לפני שקיבלתי את המכתב התחלתי לקבל את המידע וגם אחרי שקיבלתי את המכתב, הכניסות האלה נמשכו.

<נסרין עליאן: אגב, גם בשבוע שעבר אתם נכנסתם לבתים.

<נסרין עליאן: זה נמשך.

<נסרין עליאן: זה לא הופסק.

<נסרין עליאן: קשה לי להאמין ששופטי בית משפט ייתנו צו גורף לכניסה לשכונה רחבה או לכל הבניינים שוחקי גרדים שנמצאים ליד הגדר שהם עשרות בתים ואתה יודע טוב מאוד, אם ביקרת שם שזה המצב.

<נסרין עליאן: אני מבקרת שם הרבה.

<נסרין עליאן: אתה יודע שלא מדובר על מספר קטן של תושבים ולא של בתים ולא של משפחות.

<נסרין עליאן: אמנם הטענה היא שהבתים האלה לא מאוישים, לא כולם מאוישים, אבל שמונים אחוזים מהם כן מאוישים ואותי מעניינת העובדה שאתה נכנס לבתים ללא צו בית משפט, ללא חשד לעבירת פשע וללא מרדף.

<נסרין עליאן: באיזו סמכות אתה נכנס לבתים האלה באמצע הלילה?

<נסרין עליאן: עבירת שב"ח היא לא עבירת פשע שתאפשר לך להיכנס לבתים.

<נסרין עליאן: מחובתך להוציא את האנשים האלה מהאזור אבל לא דרך הכניסה לבתים באמצע הלילה.

<נסרין עליאן: זאת לא דרך התנהלות וסמכות של המשטרה.

<נסרין עליאן: אני רוצה לחדד שוב.

<נסרין עליאן: ההפרות של המשטרה את הזכויות הבסיסיות של התושבים במזרח ירושלים, לאחר הפרות סדר או במעטה של הפרות סדר או של מתיחות פוליטית, הן שיטתיות ולאו דווקא רק בעניין הזה.

<נסרין עליאן: אנחנו רואים את זה גם בעבירות של כדורי ספוג.

אכרם חסון: נסרין, תודה רבה.

<נסרין עליאן: משפט אחרון.

<נסרין עליאן: היה לנו סיפור גדול מאוד אתכם בעניין של המים - - -

אכרם חסון: זה לא קשור לנושא שלנו.

<נסרין עליאן: זה עניין של מדיניות.

אכרם חסון: אני מבקש, נסרין, בואי נעצור כאן.

<נסרין עליאן: אני מבקשת.

אכרם חסון: את דיברת על כל הדברים קודם לכן ושמענו אותם וכיבדנו את הדברים.

<נסרין עליאן: כבוד היושב ראש, המשטרה מפרה בשיטתיות את הזכויות הבסיסיות של התושבים ואין מי שיעצור אותה.

<נסרין עליאן: זה החמור ביותר.

<נסרין עליאן: אם זאת לא התנהלות של מדינת משטרה, אז מה זה?

אכרם חסון: שמענו את זה מחברי הכנסת.

אכרם חסון: תודה רבה.

אכרם חסון: הצטרפה אלינו עורכת הדין גבריאלה פיסמן ממשרד המשפטים.

אכרם חסון: יש לך מה להוסיף?

אכרם חסון: הנציגה שלך דיברה כאן ואני אגיד לך את האמת, לא התרשמנו הרבה כי היא לא באה מוכנה וגם היו מספר שאלות עליהן היא הייתה צריכה להיות מצוידת בתשובות מראש אבל לצערי הרב קיבלנו חלקי תשובות.

זוהיר בהלול: מה שמדאיג זה שבמקום שמשרד המשפטים יהיה הרגולטור, העין הפקוחה על המשטרה, אני שומע כאן תיאום גרסאות.

אכרם חסון: נשמע מה יש לעורכת הדין גבריאלה פיסמן לומר.

<גבריאלה פיסמן: אני רוצה קודם כל לומר שלא הופנו אלינו שאלות קונקרטיות.

<גבריאלה פיסמן: הייתה פנייה של האגודה לזכויות האזרח אותה בדקנו והיא קיבלה מענה.

<גבריאלה פיסמן: ככל שיופנו אלינו מקרים ספציפיים, טענות ספציפיות, אנחנו בוודאי נבדוק אותן.

מיכל רוזין: הופנה אליכם שיש דיון מהיר בכנסת.

מיכל רוזין: כעסנו עליה, היא לא אשמה.

מיכל רוזין: היא קיבלה את ההודעה אתמול בצהרים להגיע לכאן.

מיכל רוזין: קיבלתם לפני עשרה ימים הודעה על קיום הדיון.

מיכל רוזין: אני צודקת?

<גבריאלה פיסמן: לא.

<גבריאלה פיסמן: אני לא מכירה את הפנייה, לא ראיתי את הפנייה.

<גבריאלה פיסמן: נודע לנו על הדיון הזה אתמול אחר הצהרים וזה הדבר היחיד שידענו.

<גבריאלה פיסמן: לא היה לנו מידע.

אכרם חסון: בואי נשמע מה ידוע לך על כל הנושא הזה.

<גבריאלה פיסמן: אנחנו כן בדקנו את הנושא ברגע שהגיעה הפנייה של האגודה לזכויות האזרח.

<גבריאלה פיסמן: אנחנו יודעים על פעולות שנקטה המשטרה לתיקון ליקויים שנמצאו באופן ביצוע החיפושים.

<גבריאלה פיסמן: החיפושים, למיטב ידיעתנו, נעשים היום על פי צו שיפוטי.

<גבריאלה פיסמן: באותם מקרים שזה לא נעשה על פי צו שיפוטי, זה אמור להיות בהתאם להגדרות החוק.

<גבריאלה פיסמן: קרי, בביצוע עבירת פשע, יידויי אבנים שהתייחסו אליהם.

<גבריאלה פיסמן: בנסיבות אחרות שהדברים לא נעשים כשמובא לידיעת חברי הכנסת או לידיעת הציבור, דברים שלא נעשים על פי הנהלים, אנחנו נשמח שזה יובא לידיעתנו ואנחנו נפעל ונבדוק.

מיכל רוזין: עליתם על זה שהמשטרה פעלה שלא כחוק?

מיכל רוזין: לא לפי הנוהל.

<גבריאלה פיסמן: המשטרה הסבירה שהיו ליקויים.

מיכל רוזין: איזה ליקויים?

מיכל רוזין: אני לא שמעתי.

<גבריאלה פיסמן: בבדיקת הכתובות.

<גבריאלה פיסמן: הדברים האלה טופלו על ידם.

<גבריאלה פיסמן: אנחנו יודעים שהדברים נבדקו ויש נהלים חדשים שגובשו על ידי המשטרה.

מיכל רוזין: שאומרים מה?

<גבריאלה פיסמן: אפשר לשמוע את המשטרה.

מיכל רוזין: מה השתנה?

מיכל רוזין: אומרים שמשהו היה לא בסדר, תיקנו.

מיכל רוזין: אני לא שמעתי שמה שהיא לא בסדר תיקנו, אלא שמעתי שמה שאנחנו עושים זה בסדר, אין לנו ברירה, זורקים אבנים ואין לנו ברירה.

אכרם חסון: שמענו כאן את ניצב משנה חיים שמואלי שענה בצורה ברורה אבל בין הדברים שהוא אמר כאן כמייצג את המשטרה לבין הדברים של חברי הכנסת ושל האגודה לזכויות האזרח יש פער עצום.

אכרם חסון: אנחנו מדברים על כך שיש ליקויים ואנחנו מכבדים את זה ומכבדים את הבדיקות של המשטרה.

אכרם חסון: אנחנו מסכימים שהם צריכים למנוע כל פיגוע וצריך להוציא שב"חים אבל אומרת לך נציגת האגודה לזכויות האזרח, כולל חברי הכנסת, שאחר שהוצאתם את המכתב, אחרי ינואר, המשטרה חזרה על אותם דברים באותה שיטה.

<גבריאלה פיסמן: אני לא מכירה את הטענות.

<גבריאלה פיסמן: זאת פעם ראשונה שאני שומעת אותן.

<גבריאלה פיסמן: האגודה לא פנתה אלינו אחרי כן.

<נסרין עליאן: אני כן פניתי.

<נסרין עליאן: פניתי ב-1 לפברואר.

<נסרין עליאן: שלחתי לכם מכתב.

מיכל רוזין: בואו נלך צעד אחד אחורה.

מיכל רוזין: לא קיבלתם, לא ידעתם, לא הגבתם, לא שמעתם, אבל תסביר לי מה היה לא בסדר ותוקן על פי תפיסתך את יודעת.

מיכל רוזין: לא מה המשטרה אמרה אלא מה על פי תפיסתך הערתם למשטרה והם תיקנו.

מיכל רוזין: מה הנהלים החדשים?

מיכל רוזין: מה הם עשו לא בסדר ועכשיו הם עושים בסדר?

<גבריאלה פיסמן: מה שהיה, למיטב בדיקתנו ועל פי המידע שנמסר לנו, איתור כתובות באופן לא תקין.

מיכל רוזין: מה זה אומר באופן לא תקין?

מיכל רוזין: בואי נפרט.

<גבריאלה פיסמן: ממה שאני מבינה יש קושי במזרח ירושלים באיתור כתובות, קושי אינהרנטי.

<גבריאלה פיסמן: אנחנו מכירים את הקושי הזה.

<גבריאלה פיסמן: אני מבינה שהמשטרה עשתה פעולות, חידדה את הנהלים וגם נעשו הדרכות בהתאם.

מיכל רוזין: איזה פעולות היא עשתה שהן לא בסדר?

מיכל רוזין: בואו לא נמרח מלים.

מיכל רוזין: איזה פעולות היו לא בסדר ואיזה נהלים תוקנו כדי לתקן?

מיכל רוזין: היא מורחת אותי במלים.

מיכל רוזין: תגיד לי איזה פעולות נעשו.

<גבריאלה פיסמן: אני אומר לך מה ההנחיה שלנו.

זוהיר בהלול: לשם כך משרד הפנים מעסיק סוקרים פעם ב-10-15 שנים, עושה סטטיסטיקה ובודק.

זוהיר בהלול: מה תפקיד המשטרה בסקירת אנשים?

זוהיר בהלול: את זה אני לא מבין.

<גבריאלה פיסמן: אני רוצה לחדד.

<גבריאלה פיסמן: ההנחיה שלנו, וכך גם פועלת המשטרה, היא לפעול בהתאם להוראות החוק.

<גבריאלה פיסמן: קרי, חיפוש בבית ייעשה על פי צו שיפוט למעט באותם מקרים שעונים להגדרות החוק.

<גבריאלה פיסמן: סעיף 25 מאפשר חיפוש ללא צו שיפוטי בעבירת פשע או כשאדם שנמצא שם פנה לעזרת המשטרה.

<גבריאלה פיסמן: אלה הסיטואציות, זו ההנחיה שלנו וכך המשטרה מונחית לפעול.

מיכל רוזין: ואם היא לא פעלה כך?

מיכל רוזין: מה הנהלים החדשים?

<גבריאלה פיסמן: לכן אני אומרת שככל שנדע על מקרים קונקרטיים שהתרחשו בעת האחרונה, אנחנו נבדוק אותם.

מיכל רוזין: מה שונה בנהלים?

מיכל רוזין: את אומרת לי עכשיו שהחוק היה ברור.

מיכל רוזין: נכון?

<גבריאלה פיסמן: החוק היה לגמרי ברור.

מיכל רוזין: החוק היה ברור, המשטרה לא נהגה כחוק.

מיכל רוזין: שינית נהלים.

מיכל רוזין: איזה נהלים שינית?

<גבריאלה פיסמן: אני לא שיניתי נהלים.

מיכל רוזין: המשטרה.

מיכל רוזין: מה היא שינתה?

<גבריאלה פיסמן: המשטרה שינתה נהלים.

<גבריאלה פיסמן: אפשר לשמוע ממנה.

אכרם חסון: שמענו את זה מניצב משנה חיים שמואלי.

אכרם חסון: לא נחזור על זה.

אכרם חסון: בואו נעצור כאן בבקשה.

מיכל רוזין: יש כאן שאלה.

מיכל רוזין: הוא אומר שיש לו בעיה אמיתית ואני מבינה את הבעיה הזאת.

מיכל רוזין: אין כתובות.

מיכל רוזין: הוא לא יכול לשנות דרך התנהגות.

מיכל רוזין: הוא לא יכול פתאום לגלות שהבית הזה - - -

אכרם חסון: אנחנו בסיכום נתייחס לדברים האלה.

אכרם חסון: יש לנו כאן נציג מעיריית ירושלים?

מיכל רוזין: לא.

מיכל רוזין: מה זה מעניין את עיריית ירושלים?

אכרם חסון: יש לכם מה להוסיף?

אכרם חסון: אתם מעורבים?

אכרם חסון: אתם מכירים?

אכרם חסון: התושבים שייכים לכם?

אכרם חסון: אתם מטפלים בהם?

אכרם חסון: אתם שומעים תלונות?

<יצחק נידם: אני ראש מינהל תפעול בעיריית ירושלים.

<יצחק נידם: אנחנו לא פועלים עם הפעילות המבצעית של המשטרה.

<יצחק נידם: זאת פעילות של המשטרה.

אכרם חסון: אבל לאזרחים שהם תושבי ירושלים יש זכויות.

<יצחק נידם: אנחנו לא קובעים את הפעילות המבצעית של המשטרה.

<יצחק נידם: אנחנו עושים את הפעילות האזרחית שלנו.

זוהיר בהלול: אם המשטרה הייתה פושטת על שכונת פת, לא הייתם מתערבים?

<יצחק נידם: לא.

זוהיר בהלול: 500 מפחות שהיו מלינות.

זוהיר בהלול: לא הייתם מתערבים?

<יצחק נידם: ממש לא.

זוהיר בהלול: אין לכם אחריות שילוחית על אותם תושבים?

<יצחק נידם: אנחנו לא קובעים למשטרה את הפעילות המבצעית שלה.

אכרם חסון: אתם מקבלים עדכונים מהמשטרה?

<יצחק נידם: מעת לעת, כן.

<יצחק נידם: אבל לא על הפעילות שלה.

אכרם חסון: קיבלתם דוחות מהאגודה לזכויות האזרח?

<יצחק נידם: על הפעילות הזאת?

<יצחק נידם: לא.

אכרם חסון: על מה שקרה כאן, במקרה הזה.

<יצחק נידם: לא.

<יצחק נידם: אני לא מכיר.

אכרם חסון: מנהלת הוועדה שאני מעריך אותה ומוקיר אותה והיא עושה עבודה נפלאה ועושה עבודת קודש העירה משהו מאוד חשוב.

אכרם חסון: אנחנו כאן שמענו גם את ניצב משנה חיים שמואלי מדבר על הבנייה הבלתי חוקית.

אכרם חסון: זה תפקידה של הרשות המקומית לדעת מי בעלי הבתים והכתובות, ובמקרים כאלה לתת את זה למשטרה במקום להיכנס לכל בית ולהפריע לכל אזרח בשעה 1:00 לפנות בוקר עד 4:00.

אכרם חסון: אם אין פעולה חבלנית שם ואין אנשים שמסכנים את הביטחון, אפשר היה להיכנס בצהרים או בבוקר בצורה אחראית ועניינית.

אכרם חסון: אני חושב שכאן יש מקום לעיריית ירושלים לסדר את הנושא הזה.

אכרם חסון: זה לא תפקידה של המשטרה לסדר את הדברים האלה.

אכרם חסון: אני מבקש, קח את זה לתשומת לבך כי אנחנו נעקוב אחרי הדברים.

אכרם חסון: אנחנו ארבעה חברי כנסת שהגשנו את ההצעה לדיון מהיר אחרי שקיבלנו תלונות מהאזרחים ומהאגודה לזכויות האזרח.

אכרם חסון: תפקידנו לשמור על כבודם של האזרחים במדינת ישראל וגם לשמור על פעילות המשטרה שתמשיך לדאוג לביטחונם של כל אזרחי מדינת ישראל ואנחנו מכבדים.

אכרם חסון: אבל בין לבין יש הפרות בזכויות האזרח וזה לא מקובל עלינו כמקבלי החלטות כאן בכנסת ישראל.

<יצחק נידם: אין לנו יכולת לכפות על אזרחים לבוא ולהירשם בתעודת הזהות עם כתובת למרות שיש את זה בחוק.

אכרם חסון: תפקידכם לדאוג לכך.

<יצחק נידם: אנחנו לא יכולים לכפות על אזרחים.

<יצחק נידם: יש כתובות ואנחנו לא יכולים לכפות עליהם להירשם במשרד הפנים ולהיות רשומים.

אכרם חסון: אני לא מקבל את זה.

אכרם חסון: אני הייתי ראש עיר וברגע שהייתה לי כתובת, שלחתי את עובדי העירייה והם דאגו ובדקו ורשמו.

אכרם חסון: זה תפקידה של הרשות המקומית לסדר את העניינים.

אכרם חסון: תאר לעצמך שבכל רשות אתה לא יודע מי גר והיכן הוא גר.

אכרם חסון: אנחנו לא רוצים לחשוב על דברים אחרים.

אכרם חסון: אני לא מקבל את זה עם כל הכבוד וההערכה.

אכרם חסון: נציגי המשטרה, נציגי משרד המשפטים, לפני שנאפשר הערה אחרונה לחברי הכנסת ונסכם את הדיון, יש לכם עוד מה להוסיף?

מיכל רוזין: אם תוכל להגיד איך השתנו הנהלים ועכשיו עדיין אין כתובות, איך אתה מבצע את עבודתך?

אכרם חסון: זו שאלה אחרונה של חברת הכנסת מיכל רוזין.

אכרם חסון: שאלה אחרונה של חבר הכנסת זוהיר בהלול.

זוהיר בהלול: אני באמת שואל את המשטרה למה אתם לא הופכים להיות ידידותיים יותר עם התושבים.

זוהיר בהלול: אנשים עם חמלה, עם כבוד לאזרח, עם יחס הוגן.

זוהיר בהלול: למה אתם נשלחים בשליחות שהיא מנוגדת למוסר הבסיסי אפילו של אנשים שהם לובשי מדים?

זוהיר בהלול: כחולי המדים.

זוהיר בהלול: זאת אחת הזכויות החשובות ביותר.

<חיים שמואלי: אני שמח לבשר לך שבסקר שנעשה במשטרת ישראל, בטח מחוז ירושלים נותן שירות לתושבי מזרח ירושלים ובסקר אנחנו רואים עלייה יפה של שירות לאזרח.

<חיים שמואלי: אם אנחנו נעבור היום בכפרי מזרח ירושלים, בשכונות מזרח ירושלים, אתה תשמע את זה מהתושבים ולא מהתושבים.

<חיים שמואלי: אני מסתובב שם, אני שומע אותם, אני רואה אותם.

<חיים שמואלי: הפעילות אנחנו עושים היום היא פעילות שתימשך.

<חיים שמואלי: אנחנו לא נרפה.

<חיים שמואלי: אנחנו צריכים להתמודד עם האלימות שקיימת בגזרה.

<חיים שמואלי: זה דבר אחד.

<חיים שמואלי: כמו שהצלחנו להוריד את זה במגמה הרב-שנתית מ-2014, 2015 ו-2016 בעשרות אחוזים, אנחנו נצטרך להמשיך את זה ואנחנו לא נרפה.

<חיים שמואלי: היכן שאנחנו נדע ששם בוצעה עבירה, אנחנו נמשיך לפעול על פי צו שיפוטי.

<חיים שמואלי: אחד הדברים שאנחנו מחדדים גם לעצמנו וגם לשאר השוטרים הוא שאנחנו פועלים על פי חוק, על פי צו שיפוטי וזה המסר.

<חיים שמואלי: כל עוד החוק ובית משפט יאפשר לנו, אנחנו נמשיך לעשות את הפעילות הזאת, כמובן לצד שמירה על זכויות אזרח.

מיכל רוזין: הוא לא ענה לי.

מיכל רוזין: תענה לי איך אתה פותר את העניין של הכתובות.

אכרם חסון: אנחנו מסכמים.

מיכל רוזין: למה אתה לא נותן לו לענות לי?

אכרם חסון: אנחנו מסכמים.

אכרם חסון: אנחנו באנו לכאן היום בדיון מהיר.

מיכל רוזין: חבר הכנסת חסון, זו השאלה העיקרית.

אכרם חסון: רק רגע.

אכרם חסון: באנו לדיון כי קיבלנו תלונות.

אכרם חסון: אנחנו כמובן לא מתערבים למשטרה בכל הפעילות החוקית שלה, להפך, מברכים ואנחנו רוצים שתמשיכו לדאוג לביטחונם של כל האזרחים בכל מקום.

אכרם חסון: אבל ברגע שאתה מקבל תלונות קשות ואתה רואה שיש הפרות והכללים לא היו ברורים וכמובן נסרין לא באה לכאן למראית עין להגיד דברים אלא היא בחורה אחראית והיא מייצגת ארגון מאוד חשוב בנושא זכויות האזרח במדינת ישראל.

אכרם חסון: אנחנו דורשים ומבקשים מכם לא לחזור על אותה טעות, לכבד את מה שכתבתם בחודש ינואר ולבצע את הדברים הלכה למעשה בצורה אחראית ועניינית.

אכרם חסון: אנחנו כחבר כנסת נמשיך לעקוב.

אכרם חסון: אני גם אציע לחבריי, אולי בתיאום אתכם נסייר כי גם מראה עיניים שווה אלף מלים.

אכרם חסון: אנחנו רוצים לראות בכמה בתים מדובר, מה השכונות האלה וכולי.

אכרם חסון: אני אישית אף פעם לא ביקרתי שם אלא רק שמעתי את השמות.

אכרם חסון: לכן חשוב שאנחנו נדע את האמת ונראה את הדברים מקרוב.

אכרם חסון: אני מודה לכם מאוד.

אכרם חסון: אני נועל את הישיבה.

אכרם חסון: תודה.